Blog post minn osservatur politiku Inkredibbli kif l-aħbarijet tan-NET ma semmew xejn dwar id-disfatta enormi li ħa l-Partit Nazzjonalista fl-elezzjonijiet tar-reġjuni li saru s-Sibt 9 ta' Ottubru, 2021. Kif jista' jkun imparzjali u ma jsemmix dak li ġara fl-elezzjonijiet reġjonali? B'attitudni bħal dik jista' xi ħadd jemmen li n-NET qed jagħmel sforz biex jagħti analiżi iktar profonda minn TVM? Infakkar li l-erbgħa li għaddiet saret laqgħa tal-kunsilliera kollha Nazzjonalisti mill-Amministrazzjoni tal-Partit fejn ġew mitluba biex jivvutaw lill-kandidati li kien qed jipproponilhom l-istess partit. Is-Sibt li għadda ma kienetx ġurnata elettoralment tajba għal Partit Nazzjonalista. Ma kienetx ġurnata li tista' tiftaħar biha. Ir-riżultati miksuba huma tal-mistħija meta tikkonsidra li minn sitt reġjuni, l-Partit Nazzjonalista żamm wieħed biss. U jkollok tgħid li dan żammu għax l-innominat ma ġiex kontestat. Kieku l-Partit Laburista laħqu rrealizzaw kemm kunsilliera Nazzjonalisti kienu lesti li jaqilbu l-vot tagħhom, naħseb li kienu jikkontestaw dak ir-reġjun ukoll. F'dawn l-elezzjonijiet il-Partit Nazzjonalista ħa tbeżbiża tajba. Dawn l-elezzjonijiet bagħtu messaġġ lill-partit li anke r-rappreżentanti tiegħu waslu biex ċaħdu lill-partit tagħhom stess. Jekk dan mhux sinjal ċar li mhux kollox għaddej kif wieħed jistenna lejlet elezzjoni ġenerali, ma nafx kif ikunu l-messaġġi. Din kienet tbeżbiża mir-rappreżentanti tal-poplu stess. F'dawn l-elezzjonijiet ivvutaw kunsilliera li qiegħdin hemm bil-vot tal-poplu. Dawn huma nies li resqu għall-ġudizzju tal-votant f'isem il-Partit Nazzjonalista. Għaddew numru ta' siegħat u ma kien hemm ebda kumment mill-Partit Nazzjonalista. Lanqas fl-aħbarijiet ma semmew xejn. X'sinjal qed jibgħatu b'din l-attitudni? Lesti li jitfgħu dawn ir-riżultati taħt it-tapit u ma jagħtux każ għal dak li ġara nhar is-Sibt. Lesti jinjoraw is-sinjali mibgħuta f'dawn l-elezzjonijiet? Possibbli se jibqgħu għaddejjin qisu ma ġara xejn? Jistgħu jibqgħu siekta u ma jirreaġixxux daqs li kieku ma ħadux tkaxkira imperdonabbli? Ħadd mill-irjus il-kbar ma lissen ebda kelma. Dan ir-riżultat mhux ta' xi survey li nsejħulu ritratt tal-ġurnata. Dan huwa riżultat li se jibqa' mwaħħal mal-Partit Nazzjonalista għal ħames snin sħaħ. It-telf li ġarrab il-Partit Nazzjonalista ma jistax jinbidel jew jirranġa xahar ieħor bħal ma jagħmlu s-surveys. Dan huwa ritratt fattwali li l-affarijiet m'humiex sbieħ xejn fil-Partit Nazzjonalista. Jekk dan ir-riżultat wera telfa enormi minn rappreżentanti stess tal-partit li ċaħdu lill-partit tagħhom, x'se jiġri meta tasal l-elezzjoni ġenerali? Jekk l-elezzjoni ġenerali tirrifletti dan ir-riżultat reġjonali, l-Partit Nazzjonalista jissogra diżintegrazzjoni sħiħa.